b'\n_START_ARTICLE_\nViktor Zalar\n_START_SECTION_\n\xc5\xbdivljenje in delo\n_START_PARAGRAPH_\nZalar je v rojstnem mestu  obiskoval osnovno \xc5\xa1olo in od 1893\xe2\x80\x931902 klasi\xc4\x8dno gimnazijo. Na filozofski fakulteti v Pragi je \xc5\xa1tudiral filozofijo in sociologijo, poslu\xc5\xa1al pa tudi druga predavanja._NEWLINE_\xc5\xbde kot \xc5\xa1tudent je pisal v \xc4\x8dasopisa Omladina in Svobodna misel. Ko se je vrnil v Ljubljano, je bil pozimi 1909/1910 \xc4\x8dlan \xc2\xbbbohemske bratov\xc5\xa1\xc4\x8dine\xc2\xab. Zaposlil se je v uredni\xc5\xa1tvu Slovenskih novic in pisal politi\xc4\x8dne uvodnike, potem bil uradnik v tovarni Kolinska v Ljubljani. Spremljal in podpiral je dija\xc5\xa1ko protiavstrijsko gibanje Preporod, bil \xc4\x8dlan Ruskega kro\xc5\xbeka, pou\xc4\x8deval dijake \xc4\x8de\xc5\xa1\xc4\x8dino. Leta 1914 je bil med ustanovitelji teoreti\xc4\x8dnega glasila jugoslovanskega gibanja Glas juga v katerem so \xc4\x8dlanke objavljali Slovenci, Hrvati in Srbi.  Na procesu proti preporodovcem decembra 1914 je bil zaradi Glasa juga obsojen na mesec dni zapora._NEWLINE_Zalar je poleg dela pri \xc4\x8dasopisju tudi prevajal prozo in poezijo iz \xc4\x8de\xc5\xa1\xc4\x8dine. Za SNG Ljubljana je prevedel libreta operet Slova\xc5\xa1ka princeza (R. Pisk\xc3\xa1\xc4\x8dek, 1919; z Ivanom Lahom) in Madame Favart (J. Offenbach, 1919)  ter opero Va\xc5\xa1ka \xc5\xa1ola (Felix Weingartner, 1921).'